बसाख म्हीन्ने दी संगरांदी गी नमां ब’रा शुरू होई जन्दा ऐ ते इस्सै दिनै कोला मेले बी शुरू होई जन्दे न। नमां दिन, नमां ब’रा, नमीं फसल ते नमां मौसम, नमियां गै गल्ला लेइऐ पैर टकांदा ऐ। बसोआ ग्रां-ग्रां दा करसानी मेला ऐ। करसान अपनी पीली-सोनमई कनका गी दिक्खी-दिक्खी पसोंदे न ते उन्दा मन भांगड़ा मारने गी उ’ड़की-उ’ड़की पौंदा ऐ। चेत्तर चढ़दे गै ग्राएं च ढोल बज्जन लगी पौंदें न ते मसां-मरिऐ बसोआ औंदा ऐ। चेतर चढ़दे गै ग्रांएं च ढोल बज्जन लगी पौंदे न ते मसां-मरिऐ बसोआ औंदा ऐ। बसाखी दे मेले दी रौनक भांगड़ा गै हुन्दा ऐ। बक्खरे-बक्खरे ग्रां दा बक्खरा-बक्खरा भांगड़ा। हर इक दी अपनी काढ ते अपनी रौंस हुन्दी ऐ। बोल्लियां पाई-पाई नचदे न, पुट्ठियां-सिद्धियां मारदे न। मेले च चार-चफेरै ढोलें दी गड़-गज्ज पेई दी हुन्दी ऐ। कदें कुसै गी बसाखी आले दिन जम्मू थमां पठानकोट, जम्मू थमां नमां शैह्‌र, जम्मू अखनूर जां उधमपुर जाने दा मौका थ्होआ होऐ तां उसनै दिक्खेआ होग जे रस्ते च थाह्‌रें-थाह्‌रें किट्ठ होए दा हुन्दा ऐ। मेला लग्गे दा हुन्दा ऐ ते ढोल बज्जा दे हुन्दे न। उसनै ए बी मसूस कीता होग जे नुहाड़ा मन बी नच्चने गी कीता। आखदे न जे इस मेले च इक नेहा सरूर ऐ जेह्‌ड़ा लूलें गी बी नचाई ओड़दा ऐ।